ลวดลายเจ้าสัว
ลงหลักปักฐานเป็นพลเมืองน่าน ด้วยการควักเงินซื้อที่ดินบนเนินเขาป่าสักชายขอบของ อ.เมือง หลังเบ้อเริ่มเทิ่ม หวังเป็นเฮือนตายบ้านพักสุดท้ายของชีวิตมาระยะหนึ่ง
22 พ.ค. 2556

ลงหลักปักฐานเป็นพลเมืองน่าน ด้วยการควักเงินซื้อที่ดินบนเนินเขาป่าสักชายขอบของ อ.เมือง หลังเบ้อเริ่มเทิ่ม หวังเป็นเฮือนตายบ้านพักสุดท้ายของชีวิตมาระยะหนึ่ง
ในที่สุดเจ้าสัวหัวใจอาร์ติสต์ “คุณปั้นบัณฑูร ล่ำซำ” ประธานกรรมการธนาคารกสิกรไทย ก็ได้ฤกษ์เปิดตัวหนังสือจินตนิยาย อิงตำนานลานนาตะวันออก ที่เขียนจากหัวใจ “สิเนหามนตาแห่งลานนา” ความหนาเกือบ 600 หน้า จากความมุมานะเขียนออกมาเป็นเวลา 1 ปีกับอีก 1 เดือน
การจัดงานแถลงข่าวเมื่อวันที่ 21 พ.ค.ที่ผ่านมา เป็นไปอย่างอลังการสมกับความเป็นเจ้าสัว บรรยากาศภายในห้องชมพูภูคา ภายในสำนักงานใหญ่ราษฎร์บูรณะถูกเนรมิตให้มีกลิ่นอายลานนา เชิญแขกผู้มีเกียรติทั้ง คุณหญิงวิมล ศิริไพบูลย์ หรือ ทมยันตี และขับกล่อมดนตรีระหว่างรับประทานอาหารโดย ธนิสร์ ศรีกลิ่นดี และศิลปินแห่งชาติ เนาวรัตน์ พงษ์ไพบูลย์
งานนี้คุณปั้นไม่ได้มาเดี่ยว ควงคู่อีเกิร์ลรุ่น 4 หยอดลูกรับส่งกันบนเวที มือหนึ่งถือไมค์บอกเล่าแรงบันดาลใจในการเขียนหนังสือเล่มแรก 
อีกมือฉายสไลด์ทำเอง จัดเต็มทุกอย่าง ร่ายยาวความประทับใจแรกที่พบความบริสุทธิ์เมืองน่าน การ์ตูนเล่มแรกเกี่ยวกับน่านซึ่งซื้อติดไม้ติดมือกลับมาอ่าน ก่อนนำไปสู่ความหลงใหลประวัติศาสตร์ลานนา 
คุณปั้นใช้คำว่า นี่คืออีกชีวิตจิตวิญญาณเหมือนดั่งต้องมนต์
เจ้าสัวออกตัว ทุกอย่างในหนังสือมีทั้งแต่งเองอันเกิดจากจินตนาการและบุคลิกคนที่อยู่รอบข้างจริงๆ โดยเฉพาะลูกสาวกับลูกชายในชีวิตจริงทั้งสามคน
ท้องเรื่องจะมีตัวเอกเป็น พระญาผาสุริยา ชายหนุ่มใหญ่ใกล้วัย 60 ปี และหญิงสาวอีกทั้ง 8 นาง โดยมี รุ้งราตรี นางเอกของเรื่องเป็นตัวเดินเรื่องหลัก สลับฉากแจ้ง กับฉากเงา คือเรื่องราวในภพปัจจุบันสลับอดีต การเขียนจึงต้องใช้ภาษาลานนาในฉากเงา ผ่านการศึกษาหาข้อมูลจากหนังสือและอาจารย์ที่ศึกษาด้านลานนาอย่างจริงจัง...ชวนติดตาม
สำคัญสุด น่าจะเป็นฉากรักกับสาวทั้ง 9 นาง ที่เจ้าตัวดูจะคิกคัก ยากตรงที่คิดอย่างไรไม่ให้ฉากซ้ำกัน ก่อนเจ้าตัวจะออกปากแรงบันดาลใจอย่างหนึ่งคือความรักกับเซ็กซ์
โอ้ว...ว้าววว แซยิดที่ซู่ซ่า อาศัยเทคนิคการตลาดให้พลิกอ่านโดยพลัน ชิมิ